Út er komin bókin Krabbamein í blöðruhálskirtli . Þetta er lítil og handhæg bók , um 115 blaðsíður , gefin út af Háskólaútgáfunni . Um er að ræða rit sem skrifað er fyrir almenning en höfundar eru fimm sænskir læknar með mikla reynslu af meðferð blöðruhálskrabbameins að baki , sem og rannsóknir . Bókin er þýdd og frábærlega staðfærð af þeim Eiríki Jónssyni og Snorra Ingimarssyni . Rit þetta er mikið þarfaþing fyrir sjúklinga sem og lækna þeirra einnig , vil ég meina , en um efnið sem oft er flókið og torráðið er fjallað á nærfærinn , en hispurslausan hátt . Krabbamein í blöðruhálskirtli er nú algengasta krabbamein á Íslandi í greiningu þó tíðni dauðsfalla sökum þess sé aðeins í þriðja sæti . Gífurleg fjölgun hefur orðið á körlum greindum með krabbamein í blöðruhálskirtli á síðustu 20 árum , eða um 400% . Yfir 200 karlar á Íslandi fá árlega greininguna krabbamein í blöðruhálskirtli og fyrir alla þá karla sem og fjölskyldur þeirra er það talsverð lífsreynsla að ganga í gegnum . Vissulega er sjúkdómurinn misalvarlegur sem þó er ekki alltaf vitað í fyrstu . Bókin lýsir ágætlega greiningarferlinu og mjög góður kafli er um PSA-mælingarnar . Sérlega lýsandi sjúklingadæmi eru notuð til að skýra þýðingu hækkaðs PSA-gildis hjá ólíkum mönnum . Ræða læknar almennt við sjúklinga sína um þýðingu PSA-mælinga fyrirfram ? Hvaða þýðingu getur mælingin haft fyrir sjúklinga ef niðurstaðan er ekki afgerandi ? Álitaefni varðandi þetta og fleira eru vel skýrð með dæmum . Bókin er skrifuð í upplýsandi og bjartsýnum anda og sannarlega full ástæða fyrir lækna að mæla með henni við sjúklinga sína . Einnig tel ég þetta rit vera gagnlegt fyrir aðra lækna en þvagfæraskurðlækna og krabba-meinslækna sem oft eru í miklum tengslum við sjúklinga með krabba-mein í blöðruhálskirtli , svo sem heimilislækna og öldrunarlækna . Í lok bókar er að finna góðar upplýsingar um netsíður til frekari upplýsingaleitar . Þarft og virðingarvert framtak til að upplýsa umræðu um þetta algengasta krabbamein í íslenskum körlum .